Gwragedd yn Cipio’r Awennau am Funud Fach

1.  Rhagarweiniad

Mae ysgolheigion ffeministaidd yn rhoi llawer o sylw i’r gwragedd hynny sy’n chwarae 
rhan allweddol mewn dramau beiblaidd. Sylwer ar y portreadau llenyddol o’r gwragedd hyn (‘cameo roles’).

Y cymeriadau gwrywaidd yw’r ffigurau canolog mewn hanes a thraddodiadau beiblaidd, ond gwragedd yn aml sy’n cychwyn y broses. Mae rhai gwragedd yn nodedig am eu 
hannibyniaeth, megis Hanna (I Sam. 2:1-10), ac eraill am eu dewrder a’u dyfalbarhad, fel 
Ruth a Naomi (portreadir Ruth fel ‘y Tamar newydd’ yn Ruth 4:1-6).

2.  Offerynnau Achubol Duw yn Hanes Israel


2.1 Y Gwragedd yn yr Aifft Sylwer ar yr amrywiol wragedd a bortreadir yn Exodus 1 -
2; gwir arwresau’r stori yw’r bydwragedd, mam a chwaer Moses, a merch Pharo.  Sylwer, er enghraifft, ar y modd y mae Siffra a Pua yn gwrthod lladd meibion yr Hebrewyr (1:15-16): ‘nid yw gwragedd yr Hebreaid yn debyg i wragedd yr Eifftiaid, oherwydd y maent hwy yn fywiog ac yn esgor cyn i’r fydwraig gyrraedd’ (1:19). Paham?  Nid yw’n eglur o’r testun ai Hebreaid neu Eifftiaid yw’r ddwy (ad. 15: ‘dwy fydwraig yr Hebreaid), ond maent yn anufudd i Pharo am eu bod ‘yn parchu Duw’ (ad. 17). Dywed Drorah Setel: ‘From a literary viewpoint, the brief appearance of Shiphrah 
and Puah within the larger exodus story is highly suggestive. As those who aid birth, they are the first to assist in the birth of the Israelite nation’.  

Gwragedd dienw sy’n dod i flaen y llwyfan ar ôl genedigaeth Moses: ei fam, ei chwaer, a merch Pharo. Efallai mai cyfeiriad at Miriam a geir yma (Exod. 15:20), oherwydd fe’i henwir ochr yn ochr â Moses ar sawl achlysur (Num. 12:4; 26:59; I Cron. 6:3; Mic. 6:4).  Sylwer ar yr hyn a wna merch Pharo: mae’n rhoi’r enw Moses i’r plentyn, oherwydd 
“Tynnais ef allan o’r dwr” (2:10), enw sy’n debyg i’r ferf Hebraeg ‘tynnu allan (hi fu’n gyfrifol am gymryd Moses allan o’r dwr). Ystyr mosheh  yw ‘yr un sy’n tynnu allan’; mae’r ferch yn gweithredu’n broffwydol oherwydd Moses fydd yn arwain yr Israeliaid 
allan o’r Aifft.  Mae’r holl wragedd hyn yn chwarae rhan bwysig ym mywyd cynnar Moses; offerynnau ydynt yn llaw Duw wrth iddo sicrhau gwaredigaeth i’r Israeliaid o’r Aifft.

2.2 Rahab Ceir stori Rahab in Josua 2; hi’n sy’n amddiffyn ysbiwyr Israel rhag brenin Jericho (2:4-7) ac yn adnabod Duw (2:11). Mae Rahab yn eu hamddiffyn.Rhesymau hunanol (gwarchod ei theulu) ond hefyd ar sail ei ffydd. Mae hi’n sicrhau yn y pen draw fod Josua a’r Israeliaid yn cael mynediad i’r wlad.

3. Gwragedd yn Twyllo

Ceir pwyslais mawr yn y Beibl Hebraeg ar y syniad fod gwragedd yn gweithredu trwy dwyll. Ond mae’r awduron yn gwahaniaethu rhwng y gwragedd hynny sy’n gweithredu er budd Israel a’r rhai sy’n twyllo am resymau hunanol. 


3.1 Twyllo ar Lwyfan Gwrywaidd  Mae o leiaf chwech o ferched Genesis yn twyllo eu gwyr, eu tadau neu un o aelodau gwrywaidd y teulu (merched Lot, Rebeca, Rachel, Tamar a gwraig Potiffar). Maent yn twyllo er mwyn hybu gyrfaoedd eu gwyr (Sara: Gen. 12:10-20) neu i gadarnhau enw’r teulu (Tamar: Gen. 38). Sylwer ar y modd y mae merched Lot yn twyllo eu tad (19:32).  

Ceir hefyd enghreifftiau o wragedd yn twyllo er mwyn sicrhau statws eu meibion. Sylwer ar y modd y mae Rebeca yn twyllo Isaac er mwyn sicrhau mai Jacob fydd ei etifedd (Gen. 27); ond nid yw hi’n cael ei chondemnio am ei gweithredoedd, yn unol ag 
ewyllys Duw. 

Beth sy’n esbonio’r fath dwyll? Gweithredu er budd y teulu (Tamar a Ruth) ac er budd hanes achub Israel (Rebeca a Rahab) y maent. Ond arwydd ydyw hefyd o israddoldeb cymdeithasol a diymadferthedd mewn cymdeithas batriarchaidd; creaduriaid ydynt ar yr ymylon, ac y mae’n rhaid iddynt dwyllo er mwyn cael eu ffordd eu hunain.


3.2 Y Dwyllwraig Beryglus Sawl agwedd ar dwyll a gondemnir gan yr awduron  
beiblaidd, yn enwedig pan fo’r gwragedd yn wragedd estron.


Gwraig anffyddlon yw gwraig Potiffar, a gwraidd ei thwyll yw ei nwyd am Joseff. Ei 
hunig arf yw celwydd, er i hyn yn ei dro droi’n fendith i Joseff (Gen. 39). 

Sylwer hefyd ar y ddwy wraig a gysylltir â Samson. Gwraig o Philistia sy’n ei berswadio i esbonio ei rigymau (Barnwyr 14:15-18) a Delila sy’n twyllo er mwyn cael esboniad ar 
gryfder corfforol Samson (16:4ff). Ysgogiad Delila yw cyfoeth.  Sylwer ar yr hyn a ddywedir amdani hi yn 16:15-17. Mae hi’n defnyddio ei rhywioldeb i hudo a maglu Samson. Dywed D.N.Fewell amdani: “She disappears from the story, financially secure for life” (p. 74).  

Tra mai cymhellion ‘achubol’ sy’n esbonio twyll y gwragedd a nodwyd yn  §3.1, mae’r gwragedd estron yn cael eu symbylu i dwyllo gan nwyd, hunanoldeb a chyfoeth. 
Sylwer yn enwedig ar Pregethwr 7:26: ‘A chanfûm rywbeth chwerwach na marwolaeth: gwraig sydd â’i chalon yn faglau a rhwydau, a’i dwylo’n rhwymau.  Y mae’r un sy’n dda yng ngolwg Duw yn dianc oddi wrthi, ond fe ddelir y pechadur ganddi’.


3.3 Pam Gwragedd Estron? Yr oedd Jesebel yn hannu o deulu Phoenicaidd (I Bren 
16:13), ac y mae hithau’n twyllo er mwyn cael gwinllan Naboth (21:8-11)

Sylwer yn enwedig ar symbol ‘y wraig estron’ yn Llyfr Diarhebion (ymgorfforiad o Ffolineb a’r gwrthwyneb i Ddoethineb) a dywedir bod yn rhaid i ddynion ymbellhau oddi wrthi (2:16-19; 5:3-14,20; 6:24-25; 7:5-27).  Dyma hudoles beryglus ac anfoesol, 
gwraig briod ond anffyddlon, a’i harfau yw ei chyfrwystra, ei rhywioldeb a’i geiriau hudolus. Mae ganddi ‘eiriau dengar’ (2:16; 5:3; 6:24; 7:5) a’i ‘thy yn gwyro at angau’ 
(2:18).

Paham mae’r awduron beiblaidd mor ddrwgdybus o wragedd estron? Diarhebion (ar ôl y Gaethglud) yn pwysleisio purdeb ethnig. Fe ymddengys fod gwragedd estron yn hyrwyddo eilunaddoliaeth ar dir Israel.  Gweler I Bren 16:31-32 lle dywedir fod Ahab wedi priodi gwraig estron ac wedi adeiladu ty ac allor i Baal (cymh. I Bren 11:2-4; II 
Bren 9:22; Esra 9:2; Neh. 13:25-27).

Athalya Brenner (Israelite Woman, 121): ‘Foreign women were accepted into the Judahite/Israelite community if and when they were prepared to forsake their previous 
ethnic, cultural, and religious ties and to adopt the systems of values and beliefs prevalent in their new environment’.

